
ATZINUMS
Sieviešu tiesību un dzimumu līdztiesības komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto:<RepeatBlock-Dec>
A.	tā kā dzimumu līdztiesība ir viena no Savienības pamatvērtībām un Savienība ir apņēmusies veicināt līdztiesību visās darbībās saskaņā ar LESD 8. pantu, nosakot integrētu pieeju dzimumu līdztiesībai; tā kā budžeti nav dzimumneitrāli un ir jāizstrādā un jāizpilda ar mērķi panākt dzimumu līdztiesību;
B.	tā kā Parlaments ir vairākkārt aicinājis Komisiju veicināt un īstenot integrētu pieeju dzimumu līdztiesības nodrošināšanai, tostarp dzimumu līdztiesības principa ievērošanu budžeta plānošanā un ietekmes uz dzimumu līdztiesību novērtējumus, visās Savienības rīcībpolitikās;
C.	tā kā Komisija vēl nav sākusi analizēt, vai ir pamatoti konkrētu procentuālo daļu no ES budžeta izlietot dzimumu līdztiesības atbalstam,
1.	atzīst Savienības apņemšanos īstenot integrētu pieeju dzimumu līdztiesības nodrošināšanai un uzlabot dzimumu līdztiesības izdevumu izsekošanas metodiku; pauž nožēlu par to, ka Komisijas metodika joprojām ir nepietiekama, jo tā neatspoguļo negatīvo ietekmi un 20 % gadījumu nedod skaidru vērtējumu par pieejas ietekmi uz dzimumu līdztiesību; aicina Komisiju uzlabot metodiku un sekot līdzi negatīvajai ietekmei;
2.	atzinīgi vērtē to, ka Komisija ir atjauninājusi savas labāka regulējuma vadlīnijas un rīkus; pauž nožēlu par to, ka nepietiekami progresē ES finansēšanas programmu vajadzību un ietekmes dzimumaspekta analīze; aicina Komisiju šādu analīzi veikt konsekventi; uzdod tai sākt nākamās DFS ietekmes novērtējumu, ieskaitot dzimumaspekta analīzi;
3.	atzīmē, ka informācija par ES budžeta ietekmi uz dzimumu līdztiesību joprojām ir nepietiekama; uzsver trūkumus, kas piemīt manuālai pēc dzimuma sadalītu datu vākšanai, ziņošanai un izvērtēšanai; aicina Komisiju uzlabot datu kvalitāti;
4.	aicina Komisiju analizēt, kādai procentuālajai daļai no ES budžeta būtu jāatbalsta dzimumu līdztiesība; turklāt aicina visos turpmākajos tiesību aktos, tostarp nākamajā DFS, noteikt mērķus un snieguma rādītājus.

